DA Den Europæiske Unions Tidende C 260/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 260/14

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»GARDA«

EF-nr.: IT-PDO-0117-01142 – 6.8.2013

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☐

—

☐

—

☒

—

☐

—

☒

—

☐

—

☒

— Der er tilføjet krav vedrørende produktets oprindelse og sporbarhed.

— Der er tilføjet oplysninger om forbindelsen mellem produktet og det geografiske område, som var angivet i resuméarket, men ikke i varespecifikationen.

2. Type ændring(er)

—

☐

—

☒

—

☐

—

☐

3. Ændring(er):

Brug af betegnelsen »Garda«

Fremover kan betegnelsen »Garda« anvendes alene for enhver produktion fra det afgrænsede geografiske område, hvilket ophæver forpligtelsen til at anvende supplerende geografiske benævnelser.

Varebeskrivelse

Varespecifikationen er blevet tilpasset gældende EU-lovgivning med indførelsen af medianer for de typiske deskriptorer for den metode, der er omfattet af forordning (EF) nr. 796/2002, og med fjernelsen af den gamle, nu forældede analysemetode. For at give forbrugeren en forståelse af disse deskriptorer tilføjes den generelle organoleptiske beskrivelse af olien med oprindelsesbetegnelsen »Garda«.

Det maksimale syreindhold udtrykt som oliesyre er blevet ensrettet og fastsat til den mest restriktive værdi på højst 0,5 % for hele olieproduktionen med betegnelsen »Garda«, hvilket tidligere kun var et krav for produktionen af »Garda Trentino«. Denne nu ensartede parameter vil tilskynde flere produktionsvirksomheder til i højere grad at gå over til kvalitetsproduktion.

Det maksimale peroxidtal er for alle fastsat til 14, hvilket ligeledes er den værdi, som tidligere kun gjaldt for produktionen af »Garda Trentino«.

Værdien for oliesyre udgår, idet denne ikke er bestemmende for kvaliteten af »Garda«-olien. Dertil kommer, at analyseresultater fra de senere år har vist, at værdien for denne parameter ikke var konstant og var lavere end de tidligere værdier, hvilket angiveligt skyldes en forøgelse af gennemsnitstemperaturen og en nedgang i nedbørsmængden.

Man har derfor foretrukket at ophæve kravet om en mindsteværdi i varespecifikationen.

Produktionsmetode

Det traditionelle udtryk Frantoio, der ved en forglemmelse ikke var medtaget i den oprindelige ansøgning fra 1996 for »Garda Orientale«, men var med i ansøgningen for »Garda Bresciano« og »Garda Trentino«, er blevet tilføjet efter sorten Casaliva.

Brugen af navnet Frantoio som traditionel betegnelse for oliventræer, sammen med eller i stedet for Casaliva, dokumenteres af fortegnelserne over sorter for kommunerne på søens østside, som er gengivet i dokumenter om olivendyrkning fra 1980'erne.

Desuden er det nødvendigt at rette udtrykket »Less« eller »Lezzo«, der er ældre synonymer for Leccino, til »Leccino«.

For fællesbetegnelsen »Garda« fås med disse rettelser følgende kombination af sorter for »Garda Orientale« og »Garda Bresciano«: Casaliva, Frantoio og Leccino mindst 55 %; andre sorter kan ligeledes findes i olivenlundene, men må i mængde ikke overstige 45 %.

Denne rettelse ændrer ikke noget ved den faktiske sammensætning af sorter i olivenlundene, idet denne altid har kendetegnet olivenlundene i de kommuner, der ligger omkring Gardasøen; dette medfører ikke nogen ændring i olieproduktionen, der er den samme for hele produktionen med betegnelsen Garda med undtagelse af »visse lokale organoleptiske forskelle; disse forskelle, som kun eksperter kan registrere«, som der står i den oprindelige ansøgning fra 1996.

Udbyttet er blevet præciseret, idet det nu entydigt og endeligt er ændret fra 5 000 til 6 000 kg/ha. I henhold til varespecifikationen var det rent faktisk muligt at øge udbyttet af olivenproduktionen med 20 %, dvs. at man allerede i 1996 kunne producere op til 6 000 kg/ha.

Videnskabelige og historiske data for produktionen viser nemlig, at olivenproduktionen omkring Gardasøen kan nå op på et udbytte på 6 000 kg/ha og et olieudbytte på 25 %. Landbrugsundersøgelser allerede fra 1990'erne viser, at vandings- og gødningsteknikker har gjort det muligt at øget udbyttet til over 6 000 kg/ha uden at forringe oliens kvalitet.

Studier af oliventræers næring har vist, at den afbalancerede gødning og især vandingen sammen med en rationel beskæringsteknik gør det muligt at forudsige, hvornår træerne begynder at give udbytte, og dermed at øge produktiviteten pr. hektar og olieudbyttet uden at ændre på kvaliteten.

Procedurerne for indberetning af produktionen er udgået, enten fordi de byggede på forældet lovgivning, eller fordi de nu administreres af kontrolinstansen.

Man har slettet henvisningerne til, at brugen af de respektive supplerende geografiske betegnelser for olivenlundene i de forskellige områder skal ensrettes. Disse henvisninger er blevet overflødige, fordi dette allerede er omfattet af artiklen om produktionsstedet.

Henvisningerne til bevis for oprindelse findes i en særskilt artikel i varespecifikationen.

I hele det geografiske område er det muligt at udvinde olie med fællesbetegnelsen »Garda«.

Tilknytning

Med henblik på at tilpasse enhedsdokumentet henvises der nu til tilknytningen til det geografiske område ved hjælp af miljømæssige, menneskelige og historiske faktorer, som ikke var med i varespecifikationen fra 1996.

Mærkning

Nogle af mærkningsreglerne er gjort mere klare og gennemskuelige for både producenter og forbrugere (større bogstaver).

Fremover kan olivenlundenes geografiske beliggenhed angives på mærkningen, hvis produktet udelukkende stammer fra oliven høstet i de nævnte olivenlunde, og hvis den supplerende geografiske betegnelse er anført på mærkningen.

Man kan anføre fællesbetegnelsen »Garda« på mærkningen, uden at det er pligtigt at tilføje en af de tre traditionelle supplerende geografiske betegnelser »Bresciano«, »Orientale« eller »Trentino«.

Det bliver ligeledes muligt at afbilde Gardasøen på mærkningen.

Der kan nu anvendes metalbeholdere, der er egnet til salg af levnedsmidler, bl.a. for at sikre en bedre konservering.

Logoet og betegnelsen gøres obligatoriske.

Henvisninger til kontrolstrukturer

Kontrolinstansen anføres på mærkningen.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»GARDA«

EF-nr.: IT-PDO-0117-01142 – 6.8.2013

BGB ( ) BOB ( X )

1. Betegnelse

»Garda«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.5 Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Garda«, eventuelt ledsaget af en eller flere af de supplerende geografiske betegnelser »Bresciano«, »Orientale« eller »Trentino«, er forbeholdt ekstra jomfruolie med følgende egenskaber:

— farve, der varierer fra grøn til mere eller mindre udtalt gul

— let eller kraftigere frugtagtig lugt

— frugtagtig smag

— med en pikant, bitter eller mandelagtig nuance

Vurdering af kemiske egenskaber:

— surhed (udtrykt i % oliesyre): højst 0,5 %

— maksimalt peroxidtal: <= 14 Meq 02/kg

Bedømmelse af organoleptiske egenskaber:

Medianinterval:

Min. Maks. — frugtagtig/moden karakter > 0 ≤ 6 — mandelagtig > 0 ≤ 5 — bitter > 0 ≤ 5 — pikant > 0 ≤ 6

I bedømmelsen af de organoleptiske egenskaber skal medianen af mangler være lig nul.

Råvarer (kun for forarbejdede produkter)

Ekstra jomfruolie med betegnelsen »Garda«, eventuelt ledsaget af en af de supplerende geografiske betegnelser »Bresciano«, »Orientale« eller »Trentino«, fremstilles af følgende olivensorter, som enten dyrkes alene eller sammen i olivenlundene inden for følgende grænser:

— mindst 55 % Casaliva, Frantoio og Leccino og højst 45 % andre sorter i samme olivenlund for betegnelserne »Garda«, »Garda Bresciano« og »Garda Orientale«

— mindst 80 % Casaliva, Frantoio, Leccino og Pendolino og højst 20 % andre sorter i samme olivenlund for betegnelsen »Garda Trentino«.

3.3. Foder (kun for produkter af animalsk oprindelse)

—

3.4. Specifikke etaper af produktionen, som skal finde sted i det afgrænsede geografiske område

Alle faser i produktionsprocessen (dyrkning og høst af oliven samt udvinding af olien) skal finde sted i det geografiske område.

3.5. Særlige regler vedrørende udskæring, rivning eller emballering osv.

For at bevare produktets særlige egenskaber i alle faser og sikre en produktion af høj kvalitet skal emballering af »Garda«-olie altid foregå i det område, der er afgrænset i artikel 4. Områdets producenter ved nøjagtigt, hvordan olien opfører sig i forarbejdnings- og emballeringsfasen; de kender varigheden af og metoden til filtrering og dekantering samt temperaturen ved tapningen. Emballering i det geografiske område efter afsluttet produktionsproces gør det således muligt at bevare de organoleptiske egenskaber, der uden denne sikkerhedsforanstaltning hurtigt ville forandre sig i kontakten med luftens ilt. Ekstra jomfruolie med den beskyttede geografiske betegnelse »Garda« skal sælges i glas- eller metalbeholdere med et maksimalt indhold på 5 l.

3.6. Specifikke mærkningsregler

På det emballerede produkts etiket anføres følgende med tydelige og uudslettelige bogstaver, der skal være større end alle øvrige angivelser: »Garda« og »Denominazione di Origine Protetta« (beskyttet oprindelsesbetegnelse) eller forkortelsen DOP.

Denne angivelse kan eventuelt ledsages af en af de supplerende geografiske betegnelser »Bresciano«, »Trentino« eller »Orientale«, men kun hvis olien udelukkende er produceret af oliven fra det pågældende område, og presning og emballering finder sted i det nævnte område.

På etiketten kan også anføres olivenlundenes geografiske beliggenhed, hvis produktet udelukkende er produceret af oliven høstet i de nævnte olivenlunde og den supplerende geografiske betegnelse er anført på etiketten.

Brug af navne på virksomheder, områder og bedrifter samt disses geografiske beliggenhed er ikke tilladt, medmindre produktet udelukkende er produceret af oliven fra olivenlunde, der tilhører virksomheden.

Det er ikke tilladt til den beskyttede oprindelsesbetegnelse at føje benævnelser som »fine«, »scelto«, »selezionato« og »superiore« (fin, kvalitets-, særligt udvalgt og bedste kvalitet). Brug af navne, firmabetegnelser og private varemærker er tilladt, hvis de ikke er anprisende og ikke kan vildlede forbrugeren.

Det er tilladt at afbilde Gardasøen.

På etiketten skal anføres produktionsåret for de oliven, som olien er udvundet af.

Betegnelsens logo skal være afbildet på etiketten.

4. Præcis afgrænsning af det geografiske område

Produktionsområdet for »Garda« (beskyttet oprindelsesbetegnelse) ligger i provinserne Brescia, Verona, Mantova og Trento. I disse provinser drejer det sig om de områder, der støder op til Gardasøens bækken.

5. Tilknytning til det geografiske område

5.1. Det geografiske områdes egenart

Miljøfaktorer

Olivendyrkningen i området ved Gardasøen foregår i morænebakker fra istiden, som ligger rundt om Gardasøen og mod nord afgrænses af Alperne. Skråningerne ned mod søen eller mod syd anvendes næsten udelukkende til oliven- eller vindyrkning. Bjergenes nærhed sikrer regelmæssig nedbør over hele året, dog især om foråret og efteråret.

Klimaet i området, der er kraftigt påvirket af både den store sø og den beskyttelse, som bjergenes nærhed giver, er kendetegnet ved varme somre uden hedebølger og moderat kolde vintre. Klimaet er så mildt, at det minder om det milde middelhavsklima, og har lokale mikroklimaer. Olivenproduktionen ved Gardasøen er således det nordligst beliggende olivendyrkningsområde i verden. Søen dæmper temperaturudsvingene mellem nat og dag.

Menneskelige og historiske faktorer

Olivendyrkningstraditionen i området ved Gardasøen udgør en integreret del af befolkningens liv og madvaner og virksomhedernes indtægter, hvilket fremgår af talrige dokumenter.

Vidnesbyrd om befolkningens kendskab til olivendyrkning i lundene ved Gardasøen kendes tilbage fra renæssancen, hvor menneskets aktiviteter var med til at skabe det karakteristiske landbrugslandskab ved søen. Det var på det tidspunkt, at man begyndte at ændre skråningernes form ved at omdanne disse til egentlige terrasser, som er velegnede til dyrkning af oliven og er så karakteristiske, at området fra 1968 er blevet kaldt »Riviera degli Ulivi«, Olivenrivieraen.

Både forbrugere og producenter har fået for vane traditionelt at bruge en af de tre supplerende geografiske betegnelser »Bresciano«, »Trentino« eller »Orientale« for bedre at identificere »de tre områder, som har en særlig administrativ stilling — både historisk og med hensyn til landbrugstraditioner«, som der står i den oprindelige ansøgning.

Produktets egenart

Olie fra Gardaegnen og de oliven, der bruges til at fremstille den, er kendetegnet ved en smag og en duft, der er mindre intens og mere subtil end olie fra andre, mere sydligt beliggende og varmere områder, hvor der typisk dyrkes oliventræer.

Forbrugerne værdsætter især olien på grund af dens subtile, afbalancerede og harmoniske smag og for dens typiske, mandelagtige eftersmag, som gør den enestående i sin art og let at genkende blandt andre italienske olivenolier med beskyttet oprindelsesbetegnelse.

På grund af produktets enestående kendetegn bruges det i mange opskrifter, da den subtile smag ikke overdøver, men tværtimod fremhæver rettens smag. Den er ideel til retter med fisk, lyst kød, kogte eller rå grøntsager, bælgfrugter, friske og let modnede oste, kødcarpaccio eller »carne salada« (saltet kød), men også til desserter.

5.2. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Takket være Alperne mod nord og den store sø (Italiens største) minder klimaet om middelhavsklimaet og mildner følgerne af det naturlige miljø, som på grund af Gardaområdets nordlige beliggenhed ellers ikke ville være egnet til dyrkning af oliventræer. Nedbøren, der er regelmæssigt fordelt over hele året, beskytter oliventræerne mod vandstress og hindrer vandmætning, der ville være skadelige for både træerne og oliens kvalitet.

Skråningerne ned mod søen og mod syd opvarmes tidligt efter vinterens slutning, og oliventræernes vækstcyklus genoptages hurtigt. Disse jorder giver sammen med de middelhavsagtige meteorologiske og klimamæssige forhold i området ved Gardasøen oliven og olivenolie fra Gardasøen en smag og en duft, der er mindre intens og mere subtil end produkter, der fremstilles under de miljøforhold, der er typiske for de varmere og sydligere egne. Disse klima- og miljøforhold er med til at give olien en let, frugtagtig aroma med en mandelagtig eftersmag, der gør den enestående og gør det let for forbrugerne at skelne den fra andre italienske olivenolier med beskyttet oprindelsesbetegnelse.

I de forskellige områder omkring Gardasøen, fra det flade sletteland til bjergenes skråninger, findes der særlige mikroklimaer, der sikrer samme særlige egenskaber for al olie fra Gardaområdet, men der er alligevel »visse lokale organoleptiske forskelle; disse forskelle som kun eksperter kan registrere«.

Producenternes indgående kendskab til hele produktionsforløbet, lige fra arbejdet med jorden og anlæg af de traditionelle terrasser til dyrkningen af oliventræer og emballeringen af produktet, gør det muligt at bevare og beskytte produktets særlige egenskaber såsom dets milde smag og typiske, mandelagtige eftersmag.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

De italienske myndigheder har indledt den nationale indsigelsesprocedure ved at offentliggøre forslaget om ændring af den beskyttede geografiske betegnelse BOB »Garda« i Gazzetta Ufficiale (den italienske statstidende) nr. 135 af 11. juni 2013.

Den konsoliderede udgave af varespecifikationen kan ses på: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til fødevare- og skovministeriets, Ministero delle politiche agricole alimentari e forestali, hjemmeside (http://www.politicheagricole.it) og klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Ændret ved forordning (EU) nr. 1151/2012.

(3) Se fodnote 2.

(4) Se fodnote 2.